En 22-årig ung tidligere lærling hos møbelforretningen Erling Christensen risikerer nu at skulle i fængsel i halvandet år, efter han sidste år tilbød kunder nogle lidt for varme senge fra arbejdspladsen.

 

Den unge mand var i lære som lagerassistent hos Erling Christensen i Hørmested i Vendsyssel, og her stjal han ifølge anklageskriftet senge og møbler for 600.000 kroner. Møblerne solgte han siden videre og i samarbejde med nogle kammerater, som nu også er tiltalt for tyveri af særlig grov beskaffenhed, hjalp han også i flere tilfælde "kunderne" med at få møblerne transporteret væk fra Erling Christensen. Der er tale om primært dyre elevationssenge af mærket Auping, som den unge lærling solgte ulovligt fra arbejdspladsen. Det var tilsyneladende et overvågningskamera ved lageret, der sidste år afslørede ulovlighederne. Tidligere er en stribe nordjyder dømt for at have købt sengene lidt for billigt. Der er tale om Auping-senge, der koster 30.000 kroner i forretningen, som lærlingen stjal. Han solgte dem videre til 10.000 kr. Sagen er netop nu for Retten i Hjørring, og sagen fortsætter tirsdag, hvor der falder dom.